REAGERER: Gutter og jenter ved Dysjaland skole deler garderobe og dusj etter endt svømmetime. Foto: LINE VISTE SOLABLADET

På denne skolen dusjer gutter og jenter i 1.klasse sammen

På Dysjaland skole deler gutter og jenter i førsteklasse garderobe. Ubehagelig, mener mor.

Oppdatert 28. april 2016

Artikkelen er over fire år gammel

– Når man går i barnehagen er det jo normalt å springe naken på stranden, men det må gå et skille når man begynner på skolen. Disse barna vet for eksempel hva sex er i denne alderen. Det får være grenser for hvor mye nakenhet skal normaliseres, sier Alice Frantzen, moren til en jente i førsteklasse ved skolen, til VG.

Det var Solabladet som først omtalte saken. Til avisen sier Frantzen at hun synes det er ubehagelig at gutter og jenter skal dele dusj når de har begynt på skolen, hun setter også spørsmålstegn ved at hun ikke ble informert om dette på forhånd.

– Jeg har ikke bestemt meg for om datteren min får være med på denne ordningen. Jeg vil jo ikke ødelegge dersom hun gjerne vil svømme, men jeg synes ikke dette er riktig.

Kroppspress: Folk tørr ikke å dusje nakne før de går i bassenget

Saken har blitt omtalt i flere medier siden Solabladet publiserte saken onsdag. Frantzen synes det er dumt at saken har blitt til en slags «krig», fordi hennes ønske kun var å skape en debatt om normalisering av nakenhet, og ikke å «ta» noen.

Aldri tidligere vært klaget på

Rektor ved skolen, Atle Tanum, sier til VG at dette er noe de aldri har fått klager på tidligere.

­– Jeg har jobbet ved skolen siden 1987 og dette har aldri vært noe problem. For meg virker det som dette er noe som blir laget til et problem av de voksne, mens barna ikke tenker over det i det hele tatt, sier han.

Rektoren forteller at skolen har fått mye støtte i sosiale medier etter at Solabladet publiserte saken.

­– Blant annet er det mange tidligere elever her, som nå går på ungdomsskolen, som sier i sosiale medier at dette aldri var noe problem for dem. En må også huske på at denne ordningen er noe vi kun har i førsteklasse. I andreklasse får gutter og jenter hver sin garderobe.

Bøter: Skoler og kommuner kan få dagbøter om de ikke følger opp mot mobbing

Tanum mener det er mindre sjanse for mobbing når barna deler dusj, fordi skolen da har kapasitet til å ha en voksen som passer på i garderoben.

– Det er viktig å få frem at dette ikke er en sak vi skal vinne. Dersom foreldrene ikke vil ha denne ordningen skal vi selvsagt gjøre endringer, det kan vi gjøre allerede fra neste uke om dette er ønskelig.

Av praktiske årsaker

Ifølge rektoren er årsaken til at førsteklassingene dusjer sammen, at klassen er delt mellom svømmehallen og idrettshallen, og at det derfor er praktisk at den lille gruppen på åtte deler garderobe og dusj. Andreklassingene har på sin side hele klassen på svømming samtidig, og er derfor delt i garderobene.

Fylkesmannen i Rogaland opplyser til Solabladet at opplæringsloven ikke uttaler seg om lovligheten av at gutter og jenter bruker samme garderobe samtidig, og at dette dermed ikke kan anses som ulovlig.

– Nakenhet er naturlig

Sexologisk rådgiver, Hanne Emilie Skarpsno, sier til VG at hennes umiddelbare reaksjon på saken var: Hvilken skade kan dette ha?

– Det er naturlig å være naken, men det kan jo også være vanskelig for noen. I dagens samfunn blir man reddere og reddere for nakenhet, og det er en trist utvikling, sier Skarpsno.

Skarpsno, som blant annet har skrevet bok om barn og seksualitet, forstår at man som mor kan reagere på dette, men hun synes ikke man skal gjøre det til et problem når det gjelder førsteklassinger.

– Når barna begynner å nærme seg puberteten er det mer naturlig at man får være litt i fred med sin egen kropp, men her er det bare snakk om førsteklassinger, da tenker jeg at det ikke kan gjøre noe, sier hun.

Når det kommer til spørsmålet om denne ordningen kan føre til mobbing tror Skarpsno tvert i mot det vil ha motsatt effekt.

– Hvis man gjør det til noe naturlig vil ikke barna tenke over det engang, men skal man lage det til noe rart og unaturlig vil også barna tenke på nakenhet på denne måten, mener Skarpsno.

Publisert: 28.04.16 kl. 16:33 Oppdatert: 28.04.16 kl. 17:39

Les også